Diari Oficial de la Generalitat Valenciana


Sumari del DOGV 7002, del 12-04-2013 (2013/3449)

RESOLUCIÓ de 5 de abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat, la Universitat d'Alacant i la Fiscalia Provincial d'Alacant, per al desenrotllament d'un programa de mediació en matèria d'intervenció socioeducativa i execució de mesures de medi obert amb menors infractors.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7002

Data del DOGV
:   12-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3449


Data del document
:   05-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 5 de abril de 2013, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat, la Universitat d'Alacant i la Fiscalia Provincial d'Alacant, per al desenrotllament d'un programa de mediació en matèria d'intervenció socioeducativa i execució de mesures de medi obert amb menors infractors. [2013/3449]  
La Generalitat, la Universitat d'Alacant i la Fiscalia Provincial d'Alacant han subscrit, després de la tramitació prèvia reglamentària, el 25 de febrer de 2013, el conveni de col·laboració per al desenrotllament d'un programa de mediació en matèria d'intervenció socioeducativa i execució de mesures de medi obert amb menors infractors.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 259/2013, i que figura com a annex d'esta resolució.  
  
Valencia, 5 de abril de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració per al desenrotllament d'un programa de mediació en matèria d'intervenció socioeducativa i execució de mesures de medi obert amb menors infractors.   
  
Alacant, 25 de febrer de 2013  
  
Reunits  
D'una part, Asunción Sánchez Zaplana, consellera de Benestar Social, en nom i representació de la Generalitat, autoritzada per a la subscripció del present conveni per acord del Consell de data 8 de febrer de 2013.  
D'una altra part, Manuel J. Palomar Sanz, rector de la Universitat d'Alacant, en nom seu i representació, d'acord amb el que establix l'article 64.h, dels seus Estatuts, aprovats pel Decret 25/2012, de 3 de febrer, del Consell (DOCV 6710, 09.02.2012).  
I d'una altra part, en representació de la Fiscalia, Ricard Cabedo Nebot, fiscal superior de la Comunitat Valenciana, segons nomenament efectuat pel Reial Decret 504/2010, de 30 d'abril (BOE 106, 01.05.2010) i Juan Carlos López Coig, fiscal en cap de la Fiscalia Provincial d'Alacant, segons nomenament efectuat pel Reial Decret 209/2009, de 23 de febrer (BOE 47, 24.02.2009).   
Totes les parts es reconeixen mútuament la necessària capacitat jurídica i d'obrar per a este atorgament en les representacions que tenen i acrediten.  
  
Manifesten  
  
Primer  
Que la Conselleria de Benestar Social és el departament del Consell al qual correspon exercir les atribucions sobre el menor infractor derivades de l'aplicació de la Llei Orgànica 5/2000, de 12 de gener, reguladora de la Responsabilitat Penal dels Menors.  
  
Segon  
Que la Universitat d'Alacant és un centre d'ensenyança superior i d'investigació que té entre els seus fins estimular l'estudi i el respecte dels valors inherents a la persona, en particular, la llibertat, la igualtat, la no-discriminació, el pluralisme, la tolerància i l'esperit crític, fomentar la investigació i promoure la transferència del coneixement al desenrotllament social, així com desenrotllar activitats d'extensió universitària dirigides a tots els membres de la comunitat universitària i a la societat en general, a fi de contribuir a la difusió del coneixement i la cultura, la igualtat entre home i dones, la promoció de l'esport, la millora de la qualitat de vida i la protecció del medi ambient, com a pressupòsits del progrés social.  
  
Tercer  
Que el Ministeri Fiscal és un òrgan de rellevància constitucional amb personalitat jurídica pròpia, integrat amb autonomia funcional en el Poder Judicial, que exercix la seua missió per mitjà d'òrgans propis, d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
D'acord amb l'article 124.1 de la Constitució Espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'estos la satisfacció de l'interés social.  
  
En matèria de responsabilitat penal de menors, i de conformitat amb allò que establix l'article 6 de la Llei Orgànica 5/2000, de 12 de gener, reguladora de la Responsabilitat Penal dels Menors, correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen de realitzar-se en el seu interés i l'observança de les garanties del procediment.  
  
  
Quart  
Que en el context d'esta llei té un particular interés la reparació del dany causat i la conciliació amb la víctima, com a situacions que, en nom del principi d'intervenció mínima, i amb el concurs mediador de l'equip tècnic, poden donar lloc al sobreseïment de l'expedient (arts. 19 i 27.3 de la Llei Orgànica 5/2000), o a la finalització del compliment de la mesura imposada en sentència (art. 51.3 de la Llei Orgànica 5/2000).   
A este fi, l'article 8.7 del seu Reglament, aprovat pel Reial Decret 1774/2004, de 30 de juliol, preveu que les entitats públiques podran posar a disposició del Ministeri Fiscal i dels jutjats de menors els programes necessaris per a realitzar les funcions de mediació.  
  
  
Quint  
Que la Llei Orgànica 5/2000, en l'article 40.2 c, preveu expressament la possibilitat d'acordar la suspensió de l'execució de la dispositiva amb certes condicions, entre les quals estiga, si el jutge així ho establix, l'obligació de realitzar l'activitat socioeducativa recomanada per l'equip tècnic o l'entitat pública de protecció o reforma de menors, fins i tot, amb el compromís de participació dels pares, tutors o guardadors del menor.   
L'article 8.1 del Reglament atribuïx a les comunitats autònomes la competència en l'execució de la dita activitat.  
  
Sext  
Que els equips tècnics de la Generalitat adscrits a les fiscalies i als jutjats de menors, compostos per psicòlegs, educadors i treballadors socials, tenen la funció d'assistir tècnicament, en les matèries pròpies de la seua disciplina professional, els jutges de menors i el Ministeri Fiscal, i poden informar sobre la possibilitat que el menor efectue una activitat reparadora o de conciliació amb la víctima, o proposar una concreta intervenció socioeducativa.   
D'acord amb l'article 19 de la Llei Orgànica 5/2000, correspon també a estos equips tècnics realitzar les funcions de mediació entre el menor i la víctima o perjudicat, i informar el Ministeri Fiscal dels compromisos adquirits i del seu grau de compliment.  
  
Sèptim  
La Llei Orgànica 5/2000 preveu la possibilitat d'imposar als menors infractors una sèrie de mesures que s'anomenen de medi obert, perquè la seua execució no requerix l'ingrés dels menors en centres de reforma, la qual cosa permet dur a terme totes les actuacions previstes en el projecte individualitzat d'execució en el seu entorn sociofamiliar, i fer ús dels recursos normalitzats de l'àmbit comunitari. La mesura de prestacions en benefici de la comunitat consistix en la realització d'activitats no retribuïdes d'interés social o en benefici de persones en situació de precarietat. La mesura de realització de tasques socioeducatives obliga a participar en activitats específiques de contingut educatiu encaminades a facilitar el desenrotllament de la competència social.  
  
La Conselleria de Benestar Social té la col·laboració de diferents entitats locals i privades sense ànim de lucre per a l'execució de totes les mesures judicials de medi obert, incloses les prestacions en benefici de la comunitat i la realització de tasques socioeducatives.  
  
  
Octau  
Per tot allò que s'ha exposat, les parts decidixen concretar la seua col·laboració per a la posada en marxa del present acord, amb la finalitat de fer efectives les previsions de la Llei Orgànica 5/2000 pel que fa a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
En conseqüència, havent arribat les parts al seu complet i total acord, decidixen formalitzar este conveni de col·laboració d'acord amb les següents:  
  
Clàusules  
  
Primera. Objecte  
Constituïx l'objecte d'este conveni assentar les bases de col·laboració entre la Conselleria de Benestar Social, la Universitat d'Alacant i la Fiscalia Provincial d'Alacant per a fer possible el compliment efectiu de les disposicions de la Llei Orgànica 5/2000, de 12 de gener, reguladora de la Responsabilitat Penal dels Menors relatives a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
  
Segona. Obligacions de les parts  
a) Obligacions de la Universitat d'Alacant  
La Universitat d'Alacant, en funció de la seua disponibilitat real i efectiva de mitjans personals i materials, es compromet a:  
- Determinar el nombre de menors que, en cada moment, puguen disposar de plaça.  
- Proporcionar el personal i els recursos materials adequats per a col·laborar en la busca d'una solució extrajudicial en els casos derivats per l'equip tècnic de la Generalitat adscrit a la Fiscalia i als jutjats de menors d'Alacant.  
- Seleccionar conjuntament amb el departament competent en matèria de reeducació de menors de la Direcció Territorial de Benestar Social d'Alacant, oït el tècnic responsable de l'execució de cada mesura, el recurs més adequat per a la realització de les tasques socioeducatives i les prestacions en benefici de la comunitat.  
- Presentar i explicar al menor l'activitat que haja de realitzar i comunicar al tècnic responsable del cas qualsevol incidència que es produïsca, així com la finalització i l'adequat compliment.  
- Impulsar la realització d'estudis d'investigació en el camp al qual es referix el conveni.   
b) Obligacions de la Conselleria de Benestar Social   
1. Correspon a l'equip tècnic de la Generalitat adscrit a la Fiscalia i als jutjats de menors d'Alacant:   
- Valorar les circumstàncies personals del menor i la possibilitat de dur a terme una solució extrajudicial del cas, d'acord amb el procediment previst en l'article 5 del Reglament de la Llei Orgànica 5/2000.  
  
- Realitzar les funcions de mediació entre el menor i la víctima o perjudicat, en aquells casos en què siga possible i convenient la conciliació o reparació directa o social del dany causat.  
- Seleccionar, conjuntament amb el personal de la Universitat d'Alacant, una activitat que permeta una solució extrajudicial del cas, i elaborar el projecte socioeducatiu d'esta, en el qual farà constar la seua naturalesa i els objectius, el seu calendari de realització i els noms del tècnic responsable i de la persona designada per la Universitat.  
- Dur a terme el seguiment de l'activitat, llevat que es dispose una altra cosa en el seu projecte socioeducatiu.  
- Notificar al menor i a la família la suspensió de l'activitat, si és el cas, i informar el Ministeri Fiscal dels motius pels quals no s'han pogut dur a terme els compromisos assolits, als efectes del que establixen els articles 19.4 i 5 de la Llei Orgànica 5/2000.  
  
2. Correspon al departament competent en matèria de reeducació de menors de la Direcció Territorial de Benestar Social d'Alacant:  
  
- Designar el tècnic responsable de l'execució de les mesures de realització de tasques socioeducatives i prestacions en benefici de la comunitat, i de l'elaboració del seu programa individualitzat d'execució.  
- Valorar junt amb el tècnic designat la conveniència d'incloure alguna activitat organitzada per la Universitat d'Alacant en el programa individualitzat d'execució de les mesures de realització de tasques socioeducatives i prestacions en benefici de la comunitat, tenint en compte les circumstàncies personals del menor i les característiques del cas.  
  
- Seleccionar, conjuntament amb el personal de la Universitat d'Alacant, i oït el tècnic responsable de l'execució de la mesura, l'activitat a què es fa referència en l'apartat anterior.  
- Dur a terme el seguiment de l'execució d'estes mesures a través del professional designat, i comunicar les incidències que puguen sorgir al jutge de menors i al Ministeri Fiscal.  
- Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.   
- Facilitar la realització de pràctiques, degudament tutoritzades, als alumnes de la Universitat d'Alacant que estiguen realitzant estudis relacionats amb el programa objecte d'este conveni.  
3. La Conselleria de Benestar Social assumix tota la responsabilitat que poguera derivar-se pels actes dels menors en execució d'este conveni, i queda exempta la Universitat d'Alacant de cap responsabilitat.   
  
La Conselleria de Benestar Social es compromet a mantindre les pòlisses de responsabilitat civil i d'accidents ja subscrites per als menors susceptibles de participar en les activitats incloses en l'àmbit d'aplicació d'este conveni. Les dites pòlisses preveuen una assegurança de responsabilitat civil i una altra d'accidents pels actes dels menors derivats a esta Conselleria pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, reguladora de la Responsabilitat Penal dels Menors.  
  
Tercera. Publicitat  
Totes les activitats incloses en l'àmbit d'aplicació del present conveni que siguen objecte de divulgació, difusió o publicació hauran de fer constar de forma expressa que es realitzen en virtut d'un conveni subscrit per la Conselleria de Benestar Social, la Universitat d'Alacant i la Fiscalia Provincial d'Alacant (Secció de Menors).  
  
Quarta. Comissió mixta paritària  
1. Per al seguiment del present conveni, es constituirà una comissió mixta que estarà integrada per un màxim de dos representants de la Universitat d'Alacant, dos de la Fiscalia Provincial d'Alacant i dos de la Conselleria de Benestar Social, i actuen estos com a president i secretari de la comissió, i tindrà les funcions següents:  
a) Assenyalar les actuacions concretes a realitzar per a fer efectives les previsions del conveni.  
b) Dur a terme el seguiment del grau de compliment d'estes previsions i dels criteris fixats per la comissió.  
c) Estudiar qualsevol assumpte relatiu a l'àmbit d'aplicació del present conveni que les parts consideren d'interés.  
d) Realitzar una avaluació anual de les actuacions realitzades i dels resultats obtinguts  
2. La comissió haurà de constituir-se en els dos mesos següents a la firma del conveni i estarà integrada preferentment per personal de perfil tècnic. Es reunirà ordinàriament amb periodicitat anual, i sempre que ho sol·licite una de les parts.  
  
Quinta. Vigència del conveni  
El conveni tindrà un termini de vigència de dos anys des del moment de la firma, i poden prorrogar-se expressament pel mateix període de temps per acord de les parts.  
Constituirà motiu de resolució del present conveni l'incompliment de qualsevol de les seues clàusules, el mutu acord de les parts, la denúncia unilateral expressa i per escrit de qualsevol de les parts amb un preavís d'un mes o la concurrència de qualsevol altra causa prevista en la legislació vigent.  
Amb els termes referenciats i com a prova de conformitat, subscriuen les parts el present conveni, en cinc exemplars, al lloc i en la data indicats en l'encapçalament.  
   
La consellera de Benestar Social  
Asunción Sánchez Zaplana  
  
El rector de la Universitat d'Alacant  
Manuel J. Palomar Sanz  
  
El fiscal superior de la Fiscalia de la Comunitat Valenciana  
Ricard Cabedo Nebot  
  
El fiscal en cap de la Fiscalia Provincial d'Alacant  
Juan Carlos López Coig